b'\n_START_ARTICLE_\nIti\xc3\xb6el\xc3\xa4imet\n_START_SECTION_\nElintavat\n_START_PARAGRAPH_\nIti\xc3\xb6el\xc3\xa4inten elinkierto on monimutkainen ja siihen kuuluu sek\xc3\xa4 suvullinen ett\xc3\xa4 suvuton lis\xc3\xa4\xc3\xa4ntymisvaihe. Tyypillisesti iti\xc3\xb6el\xc3\xa4imill\xc3\xa4 suvullisen lis\xc3\xa4\xc3\xa4ntymisen tuloksena syntyneet sporotsoiitit tunkeutuvat is\xc3\xa4nt\xc3\xa4soluihin, joissa ne jakautuvat suvuttomasti ja tuottavat is\xc3\xa4nt\xc3\xa4solun ulkopuolelle vapautuvia merotsoiitteja. Merotsoiitit infektoivat uusia is\xc3\xa4nt\xc3\xa4soluja, joista puolestaan vapautuu gametosyyttej\xc3\xa4. Gametosyytit kehittyv\xc3\xa4t sukusoluiksi, joista hedelm\xc3\xb6ityksen tuloksena syntyy tsygootteja. N\xc3\xa4ist\xc3\xa4 tsygooteista muodostuu j\xc3\xa4lleen uusia is\xc3\xa4nti\xc3\xa4 infektoivia sporotsoiitteja._NEWLINE_Iti\xc3\xb6el\xc3\xa4imill\xc3\xa4 voi olla useita is\xc3\xa4nt\xc3\xa4eli\xc3\xb6it\xc3\xa4, esimerkiksi malariaa aiheuttavilla Plasmodium-lajeilla is\xc3\xa4ntin\xc3\xa4 toimivat selk\xc3\xa4rankainen el\xc3\xa4in ja hyttynen. Plasmodium-lajeilla suvullinen lis\xc3\xa4\xc3\xa4ntyminen ja hedelm\xc3\xb6itys tapahtuvat hyttysen ruuansulatuselimist\xc3\xb6ss\xc3\xa4, josta sporotsoiitit hakeutuvat hyttysen sylkirauhasiin. Hyttysen syljen v\xc3\xa4lityksell\xc3\xa4 sporotsoiitit p\xc3\xa4\xc3\xa4tyv\xc3\xa4t selk\xc3\xa4rankaisen elimist\xc3\xb6\xc3\xb6n, jossa merotsoiitit muodostuvat maksasoluissa. Merotsoiitit puolestaan infektoivat veren punasoluja, ja tietyss\xc3\xa4 vaiheessa kehittyy gametosyyttej\xc3\xa4, jotka p\xc3\xa4\xc3\xa4tyv\xc3\xa4t hyttysen elimist\xc3\xb6\xc3\xb6n sen imetty\xc3\xa4 verta.\n_START_SECTION_\nIti\xc3\xb6el\xc3\xa4inten aiheuttamien sairauksien hoito\n_START_PARAGRAPH_\nBakteereista ja viruksista poiketen iti\xc3\xb6el\xc3\xa4imet ovat aitotumaisia taudinaiheuttajia. T\xc3\xa4m\xc3\xa4n vuoksi niit\xc3\xa4 vastaan on vaikeaa kehitt\xc3\xa4\xc3\xa4 sellaisia l\xc3\xa4\xc3\xa4kkeit\xc3\xa4, jotka vaikuttaisivat vain taudinaiheuttajaan, eiv\xc3\xa4tk\xc3\xa4 olisi potilaalle haitallisia. Malariaa vastaan on tuloksetta yritetty kehitt\xc3\xa4\xc3\xa4 rokotteita. Sit\xc3\xa4 tosin pystyt\xc3\xa4\xc3\xa4n hoitamaan kiniini-, klorokiini- ja amodikiini-nimisill\xc3\xa4 l\xc3\xa4\xc3\xa4keaineilla. Iti\xc3\xb6el\xc3\xa4inten tutkiminen ja kasvattaminen laboratorio-olosuhteissa on my\xc3\xb6s vaikeaa. Viime vuosina joidenkin iti\xc3\xb6el\xc3\xa4inten genomia on selvitetty, mik\xc3\xa4 auttanee tulevaisuudessa ymm\xc3\xa4rt\xc3\xa4m\xc3\xa4\xc3\xa4n tarkemmin niiden elintoimintoja kehitett\xc3\xa4ess\xc3\xa4 niit\xc3\xa4 vastaan tehoavia l\xc3\xa4\xc3\xa4keaineita. On esimerkiksi huomattu, ett\xc3\xa4 solun toiminnalle v\xc3\xa4ltt\xc3\xa4m\xc3\xa4tt\xc3\xb6m\xc3\xa4\xc3\xa4n apikoplastiin vaikuttavia l\xc3\xa4\xc3\xa4keaineita on mahdollista kehitt\xc3\xa4\xc3\xa4.'